Službeni glasnik Grada Osijeka br. 16 od 23. srpnja 2026.

Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11, 4/18, 112/19 i 17/25), članka 34. stavka 1. točke 15. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25), na prijedlog službenice ovlaštene za obavljanje poslova pročelnika Upravnog odjela za gospodarstvo te nakon očitovanja sindikalnih povjerenika u Gradu Osijeku, Gradonačelnik Grada Osijeka 22. srpnja 2026., donosi

P R A V I L N I K

o unutarnjem redu Upravnog odjela za gospodarstvo

I. OPĆE ODREDBE

Članak 1.

Ovim Pravilnikom utvrđuje se unutarnje ustrojstvo Upravnog odjela za gospodarstvo (u daljnjem tekstu: Upravni odjel), nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad Upravnog odjela u skladu sa Statutom i općim aktima Grada Osijeka.

Članak 2.

U odredbama Pravilnika o unutarnjem redu Upravnog odjela riječi i pojmovni sklopovi koji imaju rodno značenje, odnose se na jednak način na muški i ženski rod.
U rješenjima kojima se odlučuje o pravima, obvezama i odgovornostima službenika i namještenika, kao i u potpisu pismena te na uredskim natpisima, naziv radnog mjesta navodi se u rodu koji odgovora spolu službenika, odnosno namještenika raspoređenog na odnosno radno mjesto.

II. UNUTARNJE USTROJSTVO

Članak 3.

	U Upravnom odjelu ustrojavaju se sljedeće unutarnje ustrojstvene jedinice:
1. 	Odsjek za gospodarstvo i poljoprivredu
2. 	Odsjek za informatiku
3. 	Odsjek za provedbu ITU mehanizma (PTOO).
Unutarnje ustrojstvene jedinice iz prethodnog stavka ovoga članka ustrojavaju se na način da se u obavljanju poslova iz djelokruga unutarnjih ustrojstvenih jedinica osigurava poštovanje načela razdvajanja funkcija i jasne razdiobe odgovornosti i međusobne neovisnosti unutarnjih ustrojstvenih jedinica unutar Upravnog odjela u odnosu na Odsjek za provedbu ITU mehanizma (PTOO).

1. ODSJEK ZA GOSPODARSTVO I POLJOPRIVREDU

Unutar Odsjeka obavljaju se stručni, administrativni i drugi poslovi u vezi s izradom i provođenjem strateških i operativnih programa poticanja razvoja lokalnog gospodarstva. Obavljaju se poslovi stručne pripreme materijala i akata unapređenja i razvoja programa olakšica i poticaja razvoja malog gospodarstva kao i stručne pripreme materijala i akata vezanih uz financijske i druge potpore poduzetništvu koje dodjeljuje Grad Osijek. Radi se na unapređenju i promidžbi poslovnog okruženja grada radi privlačenja poduzetnika i investitora te se daju podrške pojedinačnim investitorima u smislu pravodobnog i profesionalnog pružanja svih potrebnih informacija. Planiraju se strategije razvoja poduzetničkih zona te upravljanja i gospodarenja zemljištem u poduzetničkim zonama. Obavljaju se stručne pripreme najsloženijih materijala i akata vezanih uz programe razvoja poduzetničkih zona grada Osijeka i programa poticanja ulaganja na području grada Osijeka. Koordiniraju se i prate poslovanja trgovačkih društava u vlasništvu/suvlasništvu Grada Osijeka i izrađuju potrebne informacije i izvješća za upravna i izvršna tijela gradske vlasti. Pripremaju se stručni materijali i akti vezani uz potpore projektima podrške i razvoja poduzetničke infrastrukture. Primjenjuju se i provode opći i drugi akti iz područja ruralnog razvoja, poljoprivrede i turizma te se prati i izvještava o provedenim aktivnostima. Stručno se pripremaju materijali vezani uz program trošenja sredstava od prodaje, zakupa i koncesije poljoprivrednog zemljišta u vlasništvu države na području grada Osijeka. Radi se na podizanju razine gospodarske aktivnosti na području Grada kao i povezivanju i predstavljanju poduzetnika koji posluju na području Grada Osijeka sa zainteresiranim stranama s ciljem unapređenja i širenja njihova poslovanja, novog zapošljavanja te podizanja razine gospodarske aktivnosti na području Grada. Pripremaju se i provode opći i drugi akti vezani uz ugostiteljsku djelatnost. Predlaže se i provodi sufinanciranje programa udruga neprofitnog poduzetništva. Obavljaju se poslovi vezani u vatrogasnu djelatnost, djelatnosti Javne vatrogasne postrojbe Grada Osijeka te djelatnosti vezane uz dobrovoljna vatrogasna društva.
U okviru Odsjeka obavljaju se poslovi pripreme, planiranja, prijave, provedbe i praćenja projekata financiranih iz fondova Europske unije i drugih međunarodnih izvora. Navedene aktivnosti provode se u bliskoj suradnji s ustanovom OSA, s ciljem učinkovitog korištenja dostupnih mogućnosti financiranja i uspješne realizacije projekata.

2. ODSJEK ZA INFORMATIKU

U Odsjeku za informatiku (u daljnjem tekstu: Odsjek) obavljaju se poslovi vezani za razvoj i unapređenje informatizacije i informatičke djelatnosti te pružanje informatičkih usluga za potrebe gradske uprave, mjesne samouprave i vijeća nacionalnih manjina, poslovi telefonije, nadzora i ostali multimedijalni projekti. Obavljaju se poslovi vezani za pravilan rad i održavanje računala i računalne opreme potrebnih za rad gradske uprave, poslovi vezani uz podršku korisnicima, poslovi vezani za izradu, izmjenu, nabavu te održavanje informatičkog sustava, organiziranja i koordiniranja informatičke edukacije službenika i namještenika, kao što su: održavanje komponenti i uređaja multimedijske opreme, računalnog hardvera (poslužitelji, radne stanice, osobna računala), perifernih uređaja, komunikacijske i mrežne opreme i instalacija; instalacija i redovito ažuriranje softvera; nadzor rada mreže i informacijskih sustava; pružanje tehničke pomoći zaposlenicima; pomoć u organizaciji i postavljanju multimedijske i računalne opreme za sastanke, prezentacije i ostala službena događanja Grada.

3. ODSJEK ZA PROVEDBU ITU MEHANIZMA (PTOO)

Odsjek za provedbu ITU mehanizma je ustrojstvena jedinica Upravnog odjela koja obavlja poslove, odnosno delegirane funkcije i zadaće posredničkog tijela za odabir operacija u okviru mehanizma integriranih teritorijalnih ulaganja. U skladu s navedenim obavlja poslove, odnosno delegirane funkcije i zadaće posredničkog tijela za odabir operacija u okviru mehanizma integriranih teritorijalnih ulaganja. Provodi funkcije odabira operacija ITU mehanizma za urbano područje, koje se posebno utvrđuju u okviru svakog pojedinog poziva na dodjelu bespovratnih sredstava. Poduzima sva potrebna djelovanja u svrhu sprječavanja, otkrivanja i ispravljanja te prijave nepravilnosti, uključujući prijevare. Planira sredstva za provedbu svojih funkcija te ih provodi poštujući načela dobrog financijskog upravljanja, transparentnosti i sprječavanja sukoba interesa, te osigurava poštivanje načela razdvajanja funkcija. Uspostava i unaprjeđenje sustava za upravljanje i kontrolu PTOO, surađuje s Koordinacijskim tijelom, Upravljačkim tijelom i nadležnim posredničkim tijelima radi nadzora delegiranih aktivnosti i zadaća. Sudjelovanje u aktivnostima koje provodi Upravljačko tijelo u obavljanju koordinativne funkcije, upravlja ljudskim potencijalima (analiza radne opterećenosti, provedba Strategije organizacijskog razvoja, vođenje registra zaposlenih, plana zamjena, izrada i provedba registra edukacija, procjena osjetljivosti radnih mjesta), izrađuje i provedi metodologiju prioritizacije intervencija u okviru programa za ITU. Izrada, prognoziranje i praćenje plana provedbe ITU, izrade sporazuma o provedbi te redovnih izvještaja o provedbi, sudjelovanje u radu Odbora za praćenje, suradnja s Upravljačkim tijelom u izradi kriterija za odabir operacija te izradi uputa za prijavitelje Uspostava i praćenje rada Odbora za odabir projekata, utvrđivanje uvjeta i praćenje rada vanjskih ocjenjivača, izrađuje priručnike o internim procedurama i odgovarajućem revizijskom tragu, evidentiraju i elektronički pohranjuju podatke o svakoj operaciji u odgovarajuće sustave, osiguravaju čuvanje dokumenata i evidenciju o provedbi funkcija radi osiguravanja odgovarajućeg revizijskog traga U opsegu u kojem je primjenjivo, u sustav prikuplja, unosi, pohranjuje i razvrstava podatke, uspostavlja sustav upravljanja rizicima, evidentira, prati i izvještava o utvrđenim rizicima, provodi aktivnosti prevencije, otkrivanja i ispravljanja nepravilnosti te utvrđuje mjere za suzbijanje prijevara, sudjeluje u zatvaranju programa za ITU.
Osiguravaju odgovarajuće razdvajanje funkcija u skladu s važećim propisima, sudjeluju u radu Koordinacijskog tijela mreže za informiranje i komunikaciju, u skladu s komunikacijskim planom provode komunikacijske aktivnosti iz svoje nadležnosti te provodi sve dodatne aktivnosti i zadaće PTOO sukladno relevantnim pravilima.
U vezi s navedenim poslovima, a u cilju osiguranja odgovarajuće razine razdvajanja funkcija u odnosu na obavljanje funkcije korisnika ITU mehanizma (procese pripreme i provedbe projekata, procese financijskog upravljanja u okviru projekata i procese nabave u okviru projekata) pomoćnik pročelnika Upravnog tijela - za provedbu ITU mehanizma i službenici Odsjeka izravno odgovaraju čelniku PTOO-a sukladno Sporazumu o provedbi integriranih teritorijalnih ulaganja u okviru Integriranog teritorijalnog programa 2021. - 2027.

III. SISTEMATIZACIJA RADNIH MJESTA

Članak 4.

Radna mjesta u Upravnom odjelu su:

1. 	NAZIV RADNOG MJESTA: PROČELNIK UPRAVNOG ODJELA

OSNOVNI PODACI O RADNOM MJESTU:
-	KATEGORIJA RADNOG MJESTA: I. KATEGORIJA
-	POTKATEGORIJA RADNOG MJESTA: GLAVNI RUKOVODITELJ
-	KLASIFIKACIJSKI RANG: 1.

BROJ IZVRŠITELJA: 1

OPIS POSLOVA RADNOG MJESTA:
- 	planira, organizira, usklađuje i vodi te odgovara za rad Upravnog odjela te razvija nove koncepte i sudjeluje u rješavanju strateških pitanja (20 %) 
- 	uspostavlja i održava kontakte s predstavnicima državnih i drugih tijela, jedinica lokalne samouprave i drugim institucijama te pravnim osobama u planiranju i provedbi zajedničkih projekata iz nadležnosti Upravnog odjela (20 %)
- 	neposredno organizira i koordinira suradnju Upravnog odjela s ustanovom OSA te, prema potrebi i u opsegu potrebnom za uspješnu pripremu projektnih prijedloga, aktivno sudjeluje u pripremi i izradi prijava projekata koji se sufinanciraju sredstvima Europske unije ili iz nacionalnih izvora (20 %)
- 	koordinira obavljanje svih poslova, donosi i potpisuje rješenja i druge akte i materijale Upravnog odjela (10 %) 
- 	nadzire rad ustrojstvenih jedinica Upravnog odjela te osigurava poštivanje načela razdvajanja funkcija na primjeren način u odnosu na rad odsjeka koji obavlja poslove Posredničkog tijela za odabir operacija integriranih teritorijalnih ulaganja (PTOO) iz čijeg djelokruga poslova je izuzet (10 %) 
-	 raspoređuje poslove i zadatke na službenike Upravnog odjela (10 %) 
- 	brine o zakonitom i pravovremenom izvršavanju poslova te obavlja i druge poslove za potrebe Upravnog odjela (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih znanosti, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Upravnim odjelom, položen državni ispit II. razine i poznavanje rada na računalu.

SLOŽENOST POSLOVA: najviša razina složenosti poslova koja uključuje planiranje, vođenje i koordiniranje poslova Upravnog odjela, doprinos razvoju koncepata u radu Upravnog odjela te rješavanje strateških zadaća Upravnog odjela.

SAMOSTALNOST U RADU: stupanj samostalnosti koji uključuje samostalnost u radu i odlučivanju o najsloženijim stručnim pitanjima, ograničenu samo općim smjernicama uz utvrđenu politiku Upravnog odjela.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stalna stručna komunikacija unutar i izvan upravnog tijela, s jedinicama lokalne samouprave, nadležnim ministarstvima i drugim pravnim osobama koja je od utjecaja za provedbu plana i programa Upravnog odjela.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje najvišu materijalnu, financijsku i odgovornost za zakonitost rada i postupanja, uključujući široku nadzornu i upravljačku odgovornost. Najviši stupanj utjecaja na donošenje odluka koje imaju znatan učinak na određivanje politike i njenu provedbu.

2. 	NAZIV RADNOG MJESTA: POMOĆNIK PROČELNIKA UPRAVNOG TIJELA 
                                                               - za provedbu ITU mehanizma (PTOO)

OSNOVNI PODACI O RADNOM MJESTU:
-	KATEGORIJA RADNOG MJESTA: I. KATEGORIJA
-	POTKATEGORIJA RADNOG MJESTA: VIŠI RUKOVODITELJ
-	KLASIFIKACIJSKI RANG: 2.

BROJ IZVRŠITELJA: 1



OPIS POSLOVA RADNOG MJESTA:
- 	rukovodi radom Odsjeka za provedbu ITU mehanizma (PTOO), rukovodi i odgovara za obavljanje funkcije Posredničkog tijela za odabir operacija. Provodi funkcije odabira operacija ITU mehanizma za urbano područje, koje se posebno utvrđuju u okviru svakog pojedinog poziva na dodjelu bespovratnih sredstava. Surađuje s UT-om u izradi kriterija za odabir operacija i izradi dokumentacije poziva na dodjelu bespovratnih sredstava. Vodi računa o odgovarajućem razdvajanju funkcija između PTOO i korisnika ITU mehanizma na razini Odjela te poduzima sve potrebne radnje u svrhu osiguranja istog, uključujući i odgovarajuće izuzimanje iz postupanja u okviru kojih je Grad istovremeno PTOO i korisnik ITU mehanizma (25 %) 
- 	obavlja najsloženije zadatke izrade i provedbe općih i drugih akata, strategija i programa te daje smjernice za rješavanje strateški važnih zadataka (25 %) 
- 	surađuje s Koordinacijskim tijelom, Upravljačkim tijelom, drugim Posredničkim tijelima i partnerima tijekom provedbe i praćenja Integriranog teritorijalnog programa. Sudjeluje u aktivnostima koje provodi UT s ciljem usklađenog djelovanja u pitanjima od zajedničkog interesa ili u čijem rješavanju je potrebno sudjelovanje svih tijela Sustava upravljanja i kontrole (20 %) 
- 	poduzima sva potrebna djelovanja u svrhu sprječavanja sukoba interesa, sprječavanja, otkrivanja i ispravljanja te prijave nepravilnosti, uključujući prijevare (10 %) 
- 	prati propise i pohađa relevantne izobrazbe u području upravljanja fondovima EU, a minimalno za dodjelu bespovratnih sredstava, nepravilnosti i prijevare te sukob interesa. Surađuje i pruža stručnu podršku po pitanjima u području programa i projekata EU s drugim gradskim upravnim tijelima, tijelima državne uprave, ustanovama, trgovačkim društvima i drugim subjektima, u okviru djelokruga PTOO (10 %)
- 	obavlja druge poslove po nalogu pročelnika Upravnog odjela i čelnika PTOO-a (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih znanosti, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Odsjekom, položen državni ispit II. razine, poznavanje engleskog jezika te znanje rada na računalu.

SLOŽENOST POSLOVA: stupanj složenosti koja uključuje planiranje, vođenje i koordiniranje povjerenih poslova, pružanje potpore osobama na višim rukovodećim položajima u osiguranju pravilne primjene propisa i mjera te davanje smjernica u rješavanju strateški važnih zadaća.

SAMOSTALNOST U RADU: stupanj samostalnosti koji uključuje samostalnost u radu ograničenu povremenim nadzorom i pomoći nadređenog pri rješavanju složenih stručnih problema.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručnih komunikacija koji uključuje kontakte unutar i izvan Upravnog odjela u svrhu pružanja savjeta te prikupljanja ili razmjene važnih informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje visoku odgovornost za zakonitost rada i postupanja, odgovornost za materijalna i financijska sredstva do određenog iznosa te izravna odgovornost za rukovođenje Odsjekom.
3. 	NAZIV RADNOG MJESTA: VIŠI SAVJETNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: VIŠI SAVJETNIK
-	KLASIFIKACIJSKI RANG: 4.

BROJ IZVRŠITELJA: 1

OPIS POSLOVA RADNOG MJESTA:
- 	obavlja poslove pripreme, prijave i praćenja projekata za (su)financiranje iz fondova Europske unije te drugih međunarodnih i nacionalnih izvora financiranja (40 %) 
- 	sudjeluje u izradi materijala i akata te informira i provodi aktivnosti vezane uz poslovanje trgovačkih društava, izrađuje odluke, mišljenja i informacije vezane uz razvoj obrtništva i turizma (20 %)
- 	surađuje s upravnim tijelima te poslovnim i drugim subjektima unutar gradskog sustava na poticanju sudjelovanja u projektima Europske unije i pripremi projektnih prijedloga (20 %) 
- 	izrađuje i sudjeluje u izradi najsloženijih materijala i nacrta akata iz područja programa i projekata Europske unije (10 %) 
- 	obavlja i druge najsloženije poslove po nalogu pročelnika Upravnog odjela i pomoćnika pročelnika zaduženog za to područje (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih ili tehničkih znanosti, najmanje četiri godine radnog iskustva na odgovarajućim poslovima, položen državni ispit II. razine, znanje upravljanja projektnim ciklusom i poznavanje rada na računalu.

SLOŽENOST POSLOVA: stupanj složenosti koji uključuje izradu akata iz djelokruga upravnog tijela i rješavanje najsloženijih upravnih i ostalih predmeta iz nadležnosti Upravnog odjela, sudjelovanje u izradi strategija i programa i vođenja projekata.

SAMOSTALNOST U RADU: stupanj samostalnosti koji uključuje povremeni nadzor te opće i specifične upute rukovodećeg službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručne komunikacije koje uključuje kontakte unutar i izvan Upravnog odjela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje odgovornost za materijalne resurse s kojima službenik radi, pravilnu primjenu postupaka i metoda rada te provedbu odluka iz područja pripreme i provedbe projekata.



Odsjek za gospodarstvo i poljoprivredu

4.	NAZIV RADNOG MJESTA: VODITELJ ODSJEKA 

OSNOVNI PODACI O RADNOM MJESTU:
-	KATEGORIJA RADNOG MJESTA: I. KATEGORIJA
-	POTKATEGORIJA RADNOG MJESTA: VIŠI RUKOVODITELJ
-	KLASIFIKACIJSKI RANG: 3.

BROJ IZVRŠITELJA: 1

OPIS POSLOVA RADNOG MJESTA:
- 	organizira, usmjerava i nadzire obavljanje stručnih, administrativnih i drugih poslova iz područja razvoja lokalnog gospodarstva, poduzetništva, investicija, poduzetničkih zona, poljoprivrede, ruralnog razvoja, turizma, ugostiteljstva, vatrogastva te rukovodi pripremom najsloženijih stručnih materijala, analiza, izvješća i nacrta akata iz područja rada Odsjeka (35 %) 
- 	koordinira izradu i provedbu strateških i operativnih programa poticanja razvoja lokalnog gospodarstva te predlaže mjere, olakšice i potpore za razvoj malog gospodarstva, poduzetništva, poduzetničke infrastrukture i ulaganja na području Grada Osijeka (15 %)
- 	koordinira aktivnosti usmjerene na unapređenje i promidžbu poslovnog i investicijskog okruženja Grada Osijeka, privlačenje poduzetnika i investitora te osigurava pravodobno i stručno pružanje informacija i podrške investitorima tijekom pripreme i realizacije ulaganja (15 %)
-  	koordinira i prati poslovanje trgovačkih društava u vlasništvu ili suvlasništvu Grada Osijeka te kontrolira izradu informacija, analiza i izvješća za potrebe Gradonačelnika, Gradskog vijeća i drugih upravnih i izvršnih tijela Grada (15 %)
- 	 koordinira provedbu općih i drugih akata iz područja poljoprivrede, ruralnog razvoja, turizma, ugostiteljstva i vatrogastva, uključujući poslove povezane s Javnom vatrogasnom postrojbom Grada Osijeka, dobrovoljnim vatrogasnim društvima i programima sufinanciranja udruga neprofitnog poduzetništva (10 %)
-  	prati propise, javne politike i mogućnosti financiranja iz djelokruga Odsjeka, predlaže aktivnosti i mjere radi povećanja gospodarske aktivnosti, razvoja poduzetništva, otvaranja novih radnih mjesta i učinkovitijeg korištenja dostupnih izvora financiranja i obavlja i druge poslove radi unapređenja rada Odsjeka te druge poslove po nalogu pročelnika (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih ili humanističkih znanosti, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Odsjekom položen državni ispit II. razine i znanje rada na računalu.

SLOŽENOST POSLOVA: stupanj složenosti koji uključuje planiranje, vođenje i koordiniranje povjerenih poslovima, pružanje potpore pročelniku u osiguranju pravilne primjene propisa i mjera te davanje smjernica u rješavanju strateški važnih zadaća.

SAMOSTALNOST U RADU: stupanj samostalnosti koji uključuje povremeni nadzor i pomoć pročelnika pri rješavanju složenih stručnih problema.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj komunikacije koji uključuje kontakte unutar i izvan upravnog tijela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje visoku odgovornost za zakonitost rada i postupanja, odgovornost za materijalna i financijska sredstva do određenog iznosa te izravnu odgovornost za rukovođenje Odsjekom.

5. 	NAZIV RADNOG MJESTA: SAVJETNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: SAVJETNIK
-	KLASIFIKACIJSKI RANG: 5.

BROJ IZVRŠITELJA: 1

OPIS POSLOVA RADNOG MJESTA:
- 	proučava i stručno obrađuje složena pitanja i predmete te vodi i koordinira poslove iz područja ruralnog razvoja i poljoprivrede, inicira projektne prijedloge nadležnog odjela za pripremu i provedbu programa i projekata iz područja ruralnog razvoja (40 %) 
- 	sudjeluje u izradi materijala i akata u vezi sa Zakonom o poljoprivrednom zemljištu, o davanju u zakup neizgrađenog građevinskog zemljišta u poljoprivredne svrhe (20 %) 
- 	informira i provodi aktivnosti vezane uz prirodne nepogode te rad sa strankama (10 %) 
- 	surađuje s odgovarajućim institucijama, prati tijek ostvarivanja programa i projekata iz djelokruga rada Upravnog odjela iz područja gospodarstva i poduzetništva te o tome izrađuje odgovarajuće analitičke materijale, te obavlja druge stručne poslove po nalogu rukovodećeg službenika (20 %)
- 	vodi financijske poslove i poslove vatrogasne djelatnosti vezane uz nadležnost Upravnog odjela (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih znanosti, polje ekonomija, najmanje tri godine radnog iskustva na odgovarajućim poslovima, položen državni ispit II. razine i poznavanje rada na računalu.

SLOŽENOST POSLOVA: stupanj složenosti koji uključuje suradnju u izradi akata iz djelokruga rada Upravnog odjela, rješavanje složenih upravnih i drugih predmeta te rješavanje problema uz upute i nadzor rukovodećeg službenika.

SAMOSTALNOST U RADU: stupanj samostalnosti koji uključuje češći nadzor te opće i specifične upute rukovodećeg službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: obavlja česte kontakte unutar i izvan Upravnog odjela u svrhu prikupljanja ili razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti za materijalne resurse povjerene za obavljanje poslova te pravilnu primjenu utvrđenih postupaka i metoda rada te provedbu pojedinačnih odluka.

6.	NAZIV RADNOG MJESTA: VIŠI STRUČNI SURADNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: VIŠI STRUČNI SURADNIK
-	KLASIFIKACIJSKI RANG: 6.

BROJ IZVRŠITELJA: 2

OPIS POSLOVA RADNOG MJESTA:
- 	proučava i stručno obrađuje složena pitanja i predmete te vodi i koordinira poslove iz područja gospodarstva (35 %) 
- 	sudjeluje u procesu izrade programa poticanja gospodarstva, izrade akata, informacija i provedbenih aktivnosti vezanih uz poticanje gospodarstva i turizma (30 %)
- 	inicira projektne prijedloge nadležnog odjela za pripremu i provedbu programa i projekata iz područja malog gospodarstva, te  izrađuje informaciju o poslovanju trgovačkih društava, izrađuje odluke, mišljenja i informacije vezane uz razvoj obrtništva i turizma (20 %) 
- 	surađuje s odgovarajućim institucijama, prati tijek ostvarivanja programa i projekata iz djelokruga rada Upravnog odjela iz područja gospodarstva i poduzetništva te o tome izrađuje odgovarajuće analitičke materijale, te obavlja druge stručne poslove po nalogu rukovodećeg službenika (15 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih ili  tehničkih ili biotehničkih znanosti, najmanje jedna godina radnog iskustva na odgovarajućim poslovima, položen državni ispit II. razine i poznavanje rada na računalu.

SLOŽENOST POSLOVA: stupanj složenosti koji uključuje suradnju u izradi akata iz djelokruga rada Upravnog odjela, rješavanje složenih upravnih i drugih predmeta te rješavanje problema uz upute i nadzor nadređenog službenika.

SAMOSTALNOST U RADU: stupanj samostalnosti koji uključuje obavljanje poslova uz redoviti nadzor te opće i specifične upute nadređenog službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: obavlja česte kontakte unutar i izvan Upravnog odjela u svrhu prikupljanja ili razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti za materijalne resurse povjerene za obavljanje poslova te pravilnu primjenu utvrđenih postupaka i metoda rada te provedbu pojedinačnih odluka.



Odsjek za informatiku

7. 	NAZIV RADNOG MJESTA: VODITELJ ODSJEKA

OSNOVNI PODACI O RADNOM MJESTU:
-	KATEGORIJA RADNOG MJESTA: I. KATEGORIJA
-	POTKATEGORIJA RADNOG MJESTA: VIŠI RUKOVODITELJ
-	KLASIFIKACIJSKI RANG: 3.

BROJ IZVRŠITELJA: 1

OPIS POSLOVA RADNOG MJESTA:
- 	planira, vodi i koordinira poslove u vezi s potrebama upravnih tijela Grada te poduzima radnje na izradi, izmjeni, nabavi i održavanju informatičkog sustava Grada (35 %) 
- 	izrađuje financijske planove, plan nabave te prati stanje proračunskih sredstava vezanih za Odsjek i planira njihovu potrošnju, izrađuje akte iz nadležnosti Odsjeka (30 %) 
- 	proučava i stručno obrađuje najsloženija pitanja iz djelokruga Odsjeka te sudjeluje u izradi programa razvoja informatike i drugih stručnih materijala vezanih za ovo područje (20 %)
- 	obavlja i druge poslove iz nadležnosti Odsjeka po nalogu nadređenog službenika (15 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih znanosti, polje ekonomija, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Odsjekom, položen državni ispit II. razine i znanje rada na računalu.

SLOŽENOST POSLOVA: stupanj složenosti koji uključuje planiranje, vođenje i koordiniranje povjerenih poslovima, pružanje potpore pročelniku u osiguranju pravilne primjene propisa i mjera te davanje smjernica u rješavanju strateški važnih zadaća.

SAMOSTALNOST U RADU: stupanj samostalnosti koji uključuje povremeni nadzor i pomoć pročelnika pri rješavanju složenih stručnih problema.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj komunikacije koji uključuje kontakte unutar i izvan upravnog tijela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje visoku odgovornost za zakonitost rada i postupanja, odgovornost za materijalna i financijska sredstva do određenog iznosa te izravnu odgovornost za rukovođenje Odsjekom.

8. 	NAZIV RADNOG MJESTA: VIŠI STRUČNI SURADNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: VIŠI STRUČNI SURADNIK
-	KLASIFIKACIJSKI RANG: 6.

BROJ IZVRŠITELJA: 1

OPIS POSLOVA RADNOG MJESTA:
- 	planira, vodi i koordinira poslove u vezi s potrebama digitalizacije gradskog sustava (45 %) 
- 	vodi brigu o izvođenju rutina za zaštitu i sigurnost podataka te obavlja poslove instalacije aplikacija, instalacije računala i ostale hardverske poslove te umrežavanja (25 %) 
- 	vodi brigu o pravilnom radu pri održavanju računala i računalne opreme (15 %) 
- 	obavlja i druge poslove iz nadležnosti Odsjeka po nalogu nadređenog službenika (15 %).

OPIS RAZINE STANDARDNIH MJERILA:

POTREBNO STRUČNO ZNANJE: razina 7.1.st ili 7.1.sv HKO-a iz područja tehničkih znanosti, polje računarstva, najmanje jedna godina radnog iskustva na odgovarajućim poslovima, položen državni ispit II. razine i znanje rada na računalu.

SLOŽENOST POSLOVA: stupanj složenosti koji uključuje složene poslove koji zahtijevaju primjenu različitih postupaka, metoda rada i stručnih tehnika vezanih uz rješavanje širokog spektra prvenstveno informatičkih metoda i postupaka.

SAMOSTALNOST U RADU: stupanj samostalnosti koji uključuje obavljanje poslova uz redoviti nadzor i upute nadređenog službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručnih komunikacija koji uključuje svakodnevnu komunikaciju prvenstveno sa službenicima gradske uprave i povremeno s poslovnim  partnerima.

STUPANJ ODGOVORNOSTI I UTJECAJ NA DONOŠENJE ODLUKA: savjetodavna odgovornost i u donošenju odluka za nabavu informatičke opreme, informatičkih programa te kod suradnje poslovnim partnerima.

Odsjek za provedbu ITU mehanizma (PTOO)

9.	NAZIV RADNOG MJESTA: VIŠI SAVJETNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: VIŠI SAVJETNIK
-	KLASIFIKACIJSKI RANG: 4.

BROJ IZVRŠITELJA: 1

OPIS POSLOVA RADNOG MJESTA:
- 	obavlja najsloženije zadatke pri provođenju funkcija odabira operacija ITU mehanizma za urbano područje koje se posebno utvrđuju u okviru svakog pojedinog poziva na dodjelu bespovratnih sredstava. Surađuje s UT-om u izradi kriterija za odabir operacija i izradi dokumentacije poziva na dodjelu bespovratnih sredstava. Surađuje s Koordinacijskim tijelom, Upravljačkim tijelom, drugim Posredničkim tijelima i partnerima tijekom provedbe i praćenja Integriranog teritorijalnog programa. Sudjeluje u aktivnostima koje provodi UT s ciljem usklađenog djelovanja u pitanjima od zajedničkog interesa ili u čijem rješavanju je potrebno sudjelovanje svih tijela Sustava upravljanja i kontrole. Sudjeluje u aktivnostima zatvaranja Integriranog teritorijalnog programa (50 %) 
- 	poduzima sva potrebna djelovanja u svrhu sprječavanja sukoba interesa, sprječavanja, otkrivanja i ispravljanja te prijave nepravilnosti, uključujući prijevare. Osigurava čuvanje dokumenata i evidencija o provedbi funkcija radi osiguravanja odgovarajućeg revizijskog traga (20 %) 
- 	obavlja poslove/aktivnosti za koje je imenovan u okviru programa/SUK-a na razini PTOO sukladno Pravilima/Priručniku o postupanju (10 %) 
- 	za potrebe Upravnog odjela prati provedbu važeće Strategije razvoja UA Osijek i prati te ažurira potrebne akcijske planove (10 %) 
- 	prati propise iz područja regulative Europske unije i poslova koje neposredno obavlja, pohađa programe usavršavanja i edukacija te pruža stručnu podršku iz područja svoga djelokruga rada. Obavlja i druge poslove po nalogu nadređenog službenika (10 %).

OPIS RAZINE STANDARDNIH MJERILA

POTREBNO STRUČNO ZNANJE: razina 7.1.st ili 7.1.sv HKO-a iz područja društvenih znanosti, najmanje četiri godine radnog iskustva na odgovarajućim poslovima, položen državni ispit II. razine, znanje upravljanja projektnim ciklusom i poznavanje rada na računalu. 

SLOŽENOST POSLOVA: stupanj složenosti koji uključuje izradu akata iz djelokruga upravnog tijela i rješavanje najsloženijih upravnih i ostalih predmeta iz nadležnosti Upravnog odjela, sudjelovanje u izradi strategija i programa i vođenja projekata.

SAMOSTALNOST U RADU: stupanj samostalnosti koji uključuje povremeni nadzor te opće i specifične upute rukovodećeg službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručne komunikacije koje uključuje kontakte unutar i izvan Upravnog odjela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje odgovornost za materijalne resurse s kojima službenik radi, pravilnu primjenu postupaka i metoda rada te provedbu odluka iz područja pripreme i provedbe projekata.

10. 	NAZIV RADNOG MJESTA: SAVJETNIK

OSNOVNI PODACI O RADNOM MJESTU:
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: SAVJETNIK
-	KLASIFIKACIJSKI RANG: 5

BROJ IZVRŠITELJA: 1

OPIS POSLOVA RADNOG MJESTA:
- 	obavlja složenije zadatke pri provođenju funkcija odabira operacija ITU mehanizma za urbano područje koje se posebno utvrđuju u okviru svakog pojedinog poziva na dodjelu bespovratnih sredstava. Surađuje s UT-om u izradi kriterija za odabir operacija i izradi dokumentacije poziva na dodjelu bespovratnih sredstava. Surađuje s Koordinacijskim tijelom, Upravljačkim tijelom, drugim Posredničkim tijelima i partnerima tijekom provedbe i praćenja Integriranog teritorijalnog programa. Sudjeluje u aktivnostima koje provodi UT s ciljem usklađenog djelovanja u pitanjima od zajedničkog interesa ili u čijem rješavanju je potrebno sudjelovanje svih tijela Sustava upravljanja i kontrole. Planira sredstva za provedbu funkcija PTOO-a. Sudjeluje u aktivnostima zatvaranja Integriranog teritorijalnog programa (40 %)
- 	poduzima sva potrebna djelovanja u svrhu sprječavanja, otkrivanja i ispravljanja te prijave nepravilnosti, uključujući prijevare, provodi sve aktivnosti  u skladu s načelima dobrog financijskog upravljanja, transparentnosti i sprječavanja sukoba interesa. Osigurava čuvanje dokumenata i evidencija o provedbi funkcija radi osiguravanja odgovarajućeg revizijskog traga (20 %) 
- 	obavlja poslove/aktivnosti za koje je imenovan u okviru programa/SUK-a na razini PTOO sukladno Pravilima/Priručniku o postupanju (20 %) 
- 	za potrebe Upravnog odjela prati provedbu važeće Strategije razvoja UA Osijek i prati te ažurira potrebne akcijske planove (10 %) 
- 	prati propise iz područja regulative Europske unije i poslova koje neposredno obavlja, pohađa programe usavršavanja i edukacija te pruža stručnu podršku iz područja svog djelokruga rada. Obavlja i druge poslove po nalogu nadređenog službenika (10 %).

OPIS RAZINE STANDARDNIH MJERILA

POTREBNO STRUČNO ZNANJE razina 7.1.st ili 7.1.sv HKO-a iz područja društvenih ili tehničkih ili biotehničkih znanosti, najmanje tri godine radnog iskustva na odgovarajućim poslovima, položen državni ispit II. razine, znanje upravljanja projektnim ciklusom, poznavanje rada na računalu i poznavanje engleskog jezika.

SLOŽENOST POSLOVA: stupanj složenosti koji uključuje suradnju u izradi akata iz djelokruga rada odsjeka, rješavanje složenijih upravnih i drugih predmeta te rješavanje problema uz upute i nadzor rukovodećeg službenika.

SAMOSTALNOST U RADU: stupanj samostalnosti koji uključuje češći nadzor te opće i specifične upute rukovodećeg službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručne komunikacije koje uključuje kontakte unutar i izvan Upravnog odjela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti za materijalne resurse povjerenih za obavljanje poslova te pravilnu primjenu utvrđenih postupaka i metoda rada te provedbu pojedinačnih odluka.

IV. OSTALA PITANJA OD ZNAČAJA ZA RAD UPRAVNOG ODJELA

Članak 5.

U obavljanju poslova i zadataka iz djelokruga Upravnog odjela, službenici i namještenici imaju prava, obveze i odgovornosti u skladu sa zakonom, općim aktima tijela Grada te ovim Pravilnikom.

Članak 6.

Osim lakih povreda službene dužnosti propisanih zakonom, lake povrede službene dužnosti su:
1.	bez opravdanog razloga neizvršavanje naloga i naputaka za rad koje pročelniku daje gradonačelnik i zamjenik gradonačelnika odnosno službenicima i namještenicima pročelnik upravnog odjela, kao i neizvršavanje naloga bez opravdanog razloga u zadanom roku
2.	nedolično ponašanje prema čelniku tijela, nadređenom i drugim službenicima i namještenicima
3. 	nekorektan odnos prema drugim službenicima i namještenicima
4. 	nesavjesno, neodgovorno i nemarno obavljanje povjerenih poslova
5. 	odbijanje pružanja stručne pomoći nadređenog službenika drugim, posebno novoprimljenim službenicima i namještenicima
6. 	iznošenje neistina o drugim zaposlenicima koje mogu štetiti ugledu i dostojanstvu zaposlenika ili ugledu gradske uprave
7. 	neracionalno korištenje telefona, interneta i drugih povjerenih sredstava rada
8. 	utvrđena razina alkohola u krvi viša od 0,0 g/kg odnosno više od 0,0 miligrama u litri izdahnutog zraka za vrijeme radnog vremena
9. 	odbijanje podvrgavanja službenika i namještenika alkotestu za vrijeme radnog vremena,
10.	 pušenje, odnosno upotreba duhanskih proizvoda u službenim prostorijama gradske uprave.
Lake povrede službene dužnosti iz prethodnog stavka, točke 4., odnose se na osobito blage slučajeve djela koja sadržavaju obilježja nekih od teških povreda službene dužnosti propisanih u članku 45. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11, 4/18, 112/19 i 17/25), ako osoba ovlaštena za pokretanje postupka zbog teške povrede službene dužnosti procjeni da nije svrhovito pokretati postupak zbog teške povrede službene dužnosti.

Članak 7.

Službenici i namještenici Upravnog odjela obvezni su tajne podatke utvrđene zakonom ili drugim propisom ili općim aktom za koje su saznali obavljajući poslove i zadatke njihovog radnog mjesta ili ukoliko su na bilo koji način u svezi rada u Gradu Osijeku došli u kontakt s istim, čuvati na način propisan zakonom odnosno ne smiju ih priopćavati niti učiniti dostupnim neovlaštenim osobama.

Članak 8.

U upravnom postupku postupa službenik u čijem opisu poslova je vođenje tog postupka ili rješavanje o upravnim stvarima. Službenik koji je ovlašten za rješavanje u upravnim stvarima ovlašten je i za vođenje postupka koji prethodi rješavanju upravne stvari.

Članak 9.

Pročelnik Upravnog odjela je dužan obavljanje poslova i zadataka iz djelokruga organizirati na način koji osigurava efikasno i racionalno ostvarivanje cilja i svrhe zbog kojih je Upravni odjel osnovan.

Članak 10.

Službenici i namještenici zatečeni u radu Upravnog odjela na dan stupanja na snagu ovog pravilnika nastavljaju raditi na svojim dosadašnjim radnim mjestima te zadržavaju plaću i druga prava prema dotadašnjim rješenjima.
Rješenje o rasporedu na radno mjesto odnosno rješenje o stavljanju na raspolaganje, sukladno odredbama zakona i pravilnika, donosi se u roku od dva mjeseca od stupanja na snagu ovoga pravilnika o unutarnjem redu.

Članak 11.

Stupanjem na snagu ovog Pravilnika prestaje važiti Pravilnik o unutarnjem redu Upravnog odjela za gospodarstvo i fondove Europske unije (Službeni glasnik Grada Osijeka br. 14/25, 15/25 i 13/26).

Članak 12.

Ovaj Pravilnik stupa na snagu prvog dana od dana objave u Službenom glasniku Grada Osijeka.

KLASA: 024-03/26-01/8
URBROJ: 2158-1-02-26-6
Osijek, 22. srpnja 2026.

